4.10.2022 г.
BG
Официален вестник на Европейския съюз
L 256/5
РЕШЕНИЕ ЗА ИЗПЪЛНЕНИЕ (ЕС) 2022/1847 НА КОМИСИЯТА от 28 септември 2022 година относно искането за регистрация на европейската гражданска инициатива под надслов „Акцент върху специфичните обучителни трудности на равнище ЕС“ съгласно Регламент (ЕС) 2019/788 на Европейския парламент и на Съвета (нотифицирано под номер С(2022) 6901) (само текстът на английски език е автентичен)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него, като има предвид, че: (1)
На 1 август 2022 г. на Комисията беше представено искане за регистрация на европейска гражданска инициатива под надслов „Акцент върху специфичните обучителни трудности на равнище ЕС“.
(2)
Целите на инициативата, посочени от организаторите, са следните: „Настоящата инициатива има за цел да улесни достъпа до образование на хората със специфични обучителни трудности (т.е. дислексия, дискалкулия, дисграфия).
Учащите се с такива увреждания се сблъскват с трудности в образованието си поради липса на знания по темата, липса на подходящи учебни материали и несправедливи условия на провеждане на изпитите.
Въпреки че държавите членки са разгледали въпроса поотделно, различията в определенията за обучителни трудности и различните методи за откриване и подпомагане създават разминаване между отделните държави.
Следователно учащите се могат да бъдат третирани по различен начин в други държави членки, което би могло да възпрепятства тяхното право на свободно движение, предоставено от Договорите, a това ще има отражение върху тяхното образование и интеграцията им в обществото.
С настоящото отправяме искане към Комисията да представи предложение за препоръка на Съвета съгласно член 165, параграф 4, второ тире от ДФЕС с общи насоки за националните правителства относно начините за откриване и справяне с обучителните трудности.
По-добрата интеграция на хората с обучителни трудности в образователната система би била важна стъпка за гарантиране на справедливи възможности за всички граждани на ЕС.“
(3)
В приложение към инициативата се предоставят подробности относно предмета, целите и контекста на инициативата, като се посочват и описват подробно причините за подкрепа на инициативата.
В приложението се подчертават следните три аспекта на инициативата, а именно: (1) че могат да се изтъкнат глобалният характер на въпроса и необходимостта от справяне с него на европейско равнище, (2) че Комисията може да допринесе за научните изследвания в областта на специфичните обучителни трудности чрез своя екип от експерти и по-общия поглед върху законодателствата на държавите членки — че научните изследвания следва да се съсредоточат върху намирането на общоевропейско определение за обучителните трудности и установяването на компенсаторни мерки, и (3) че инициативата може да подчертае значението на използването на новите технологии за улесняване на учебния процес на учащите се с обучителни трудности.
(4)
Допълнителен документ, приложен към инициативата, съдържа сравнително проучване относно дислексията в цяла Европа.
(5)
Що се отнася до общата цел на инициативата за улесняване на достъпа до образование на хората с обучителни трудности чрез разработването на качествено образование посредством насърчаване на сътрудничеството между държавите членки и, ако е необходимо, чрез подкрепа и допълване на техните действия, при пълно зачитане на отговорността на държавите членки за съдържанието на учебния процес и организацията на образователните системи, Комисията има правомощието да представи предложение за правен акт въз основа на член 165 от Договора за функционирането на Европейския съюз (ДФЕС).
(1) ОВ L 130, 17.5.2019 г., стр. 55.